CELEX: 52022PC0179
Language: et
Date: 2022-04-13
Title: Ettepanek: EUROOPA PARLAMENDI JA NÕUKOGU MÄÄRUS, millega muudetakse ja parandatakse määrust (EL) nr 508/2014 seoses erimeetmetega, millega leevendatakse Ukraina vastu suunatud Venemaa sõjalise agressiooni tagajärgi püügitegevusele ning selle sõjalise agressiooni põhjustatud turuhäirete mõju kalandus- ja vesiviljelustoodete tarneahelale

EUROOPA KOMISJON
            Brüssel,13.4.2022
            COM(2022) 179 final
            2022/0118(COD)
            
            Ettepanek:
            EUROOPA PARLAMENDI JA NÕUKOGU MÄÄRUS,
            millega muudetakse ja parandatakse määrust (EL) nr 508/2014 seoses erimeetmetega, millega leevendatakse Ukraina vastu suunatud Venemaa sõjalise agressiooni tagajärgi püügitegevusele ning selle sõjalise agressiooni põhjustatud turuhäirete mõju kalandus- ja vesiviljelustoodete tarneahelale 
            
               
         
         
            
               SELETUSKIRI
            
            
               1.ETTEPANEKU TAUST
            
            
               •Ettepaneku põhjused ja eesmärgid
            
            
               
                  24. veebruaril 2022 alanud Venemaa sõjaline agressioon Ukraina vastu mõjutab liidu kalandus- ja vesiviljelussektori ettevõtjaid. Venemaalt ja Ukrainast pärit kalandus- ja vesiviljelussektori põhikaupade voogude katkemine teravdas järsult peamiste sisendite, nagu energia ja tooraine hinnatõusu. Ukraina ja liidu vahelist kaubandust mõjutab tõsiselt ka transpordi puudumine, kuna Venemaa rünnaku tulemusena muutusid Ukraina lennujaamad kasutamiskõlbmatuteks ja kõik kaubalaevadega seotud toimingud Ukraina sadamates on peatatud. Sellel kriisil on tõenäoliselt rasked tagajärjed Ukrainast ja Venemaalt teravilja, taimeõlide ja valge kala tarnimisele liitu, mis tõstab oluliselt kalasööda hinda ja põhjustab peamise tooraine nappust. Osa liidu kalalaevastikust on kalapüügi lõpetanud, sest selle tegevuse kasumlikkus on vähenenud ja sisendkulude kasvu, näiteks energia hüppelist hinnatõusu, ei ole võimalik tasakaalustada. Kulude suurenemise ja toorainepuuduse kombineeritud mõju on tunda ka mereandide kasvatamise ja töötlemise sektoris. Kuna kulude märkimisväärne suurenemine ja kaubandushäired on põhjustanud suuri turuhäireid, tuleb tegutseda tulemuslikult ja tõhusalt.Venemaa sõjaline agressioon Ukraina vastu ohustab ka liidu kalurite püügitegevuse turvalisust naaberpiirkondades. Seetõttu on teatavates piirkondades püügitegevus ettevaatusabinõuna katkestatud.
               
            
            
               Eelnevat arvestades teeb komisjon ettepaneku muuta määrust (EL) nr 508/2014 Euroopa Merendus- ja Kalandusfondi (EMKF) kohta, kehtestades erimeetmed, millega leevendatakse Ukraina vastu suunatud Venemaa sõjalise agressiooni tagajärgi püügitegevusele ning kõnealuse sõjalise agressiooni põhjustatud turuhäirete mõju kalandus- ja vesiviljelustoodete tarneahelale. Kuni 31. detsembrini 2023 on kulud sellest fondist toetuse saamiseks endiselt kõlblikud.
            
            
               Käesolev ettepanek täiendab komisjoni 25. märtsi 2022. aasta rakendusotsust (EL) 2022/500 „Venemaa poolt Ukraina vastu alustatud sõjalise agressiooni käsitamine märkimisväärseid turuhäireid põhjustava erandliku sündmusena“, käivitades kriisitoetusmeetmed Euroopa Merendus-, Kalandus- ja Vesiviljelusfondi (EMKVF) raames. Nii EMKFi kui ka EMKVFi meetmete paketid võimaldavad maksimaalselt kasutada olemasolevaid rahalisi vahendeid, et toetada kalandus-, vesiviljelus- ja mereandide töötlemise sektorit praeguses kriisis.
            
            
               •Kooskõla poliitikavaldkonnas praegu kehtivate õigusnormidega
            
            
               Ettepanek on kooskõlas määrusega (EL) nr 1380/2013 ühise kalanduspoliitika kohta ja määrusega (EL) nr 1303/2013, millega kehtestatakse ühissätted jagatud eelarve täitmise raames hallatavate liidu fondide kohta. 
            
            
               •Kooskõla muude liidu tegevuspõhimõtetega
            
            
               
                  Ettepanekus piirdutakse määruse (EL) nr 508/2014 sihipärase ja erakorralise muutmisega ning säilitatakse kooskõla liidu muude poliitikavaldkondadega.
               
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
               •Õiguslik alus
            
            
               Euroopa Liidu toimimise lepingu artikli 43 lõige 2 ja artikkel 175. 
            
            
               •Subsidiaarsus (ainupädevusse mittekuuluva valdkonna puhul) 
            
            
               Ettepaneku sätteid rakendatakse jagatud eelarve täitmise raames vastavalt finantsmäärusele. 
            
            
               •Proportsionaalsus
            
            
               Kavandatud meetmed vastavad proportsionaalsuse põhimõttele, kuna need on asjakohased ja vajalikud ning muud vähem piiravad meetmed ei ole soovitud poliitiliste eesmärkide saavutamiseks kättesaadavad. 
            
            
               •Vahendi valik
            
            
               Kavandatud vahend: Euroopa Parlamendi ja nõukogu määrus.
            
         
         
            
               3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED
            
            
               •Praegu kehtivate õigusaktide järelhindamine või toimivuse kontroll
            
            
               
                  Ei kohaldata
               
            
            
               •Konsulteerimine sidusrühmadega
            
            
               Mitmesugused kalandus- ja vesiviljelussektori sidusrühmad ja liikmesriikide esindajad on juhtinud tähelepanu probleemidele, mis tulenevad Ukraina vastu suunatud Venemaa sõjalise agressiooni tagajärgedest püügitegevusele, ning vajadusele leevendada nii neid tagajärgi kui ka selle sõjalise agressiooni põhjustatud turuhäirete mõju kalandus- ja vesiviljelustoodete tarneahelale. Kõik ettevõtjad, sidusrühmad ja asjaomased liikmesriigid on rõhutanud vajadust tagada rahaline toetus kalandus- ja vesiviljelussektorile.
            
            
               •Eksperdiarvamuste kogumine ja kasutamine
            
            
               
                  Ei kohaldata
               
            
            
               •Mõjuhinnang
            
            
               
                  Mõju hindamine ei ole vajalik, sest Venemaa sõjaline agressioon Ukraina vastu on erandlik ja kriitiline ning nõuab viivitamata liidu leevendusmeetmeid.
               
            
            
               •Õigusnormide toimivus ja lihtsustamine
            
            
               
                  Ei kohaldata
               
               
                   •
                        Põhiõigused
               
               
                  Käesolev ettepanek ei mõjuta põhiõiguste kaitset.
               
            
            
               4.MÕJU EELARVELE
            
            
               Kavandatud muudatus ei too kaasa muutusi mitmeaastase finantsraamistiku kulukohustuste ja maksete iga-aastastes ülemmäärades. 
            
            
               Kuna kriis mõjutab olulisel määral kalapüüki, vesiviljelust ja töötlemistegevust, ei rakendata praeguseid EMKFi meetmeid ja rakenduskavasid tavapäraselt. Selleks et vältida kriisi tõhusaks lahendamiseks ettenähtud rahaliste ressursside kaotamist, peaks liikmesriikidel olema võimalik oma rakenduskava raames rahalisi vahendeid ümber paigutada erimeetmete jaoks ja teha seda lühikese etteteatamisega. See võimalus piirdub eelarveeraldistega, mille liikmesriigid on juba saanud ja mida nad ei tohi ületada. 
            
            
               2022. aasta eelarves EMKFi jaoks ettenähtud kättesaadavaid maksete assigneeringuid võib liidu prioriteetide vahel rakenduskava piires ümber jaotada. Uued meetmed asendavad tegelikult suures ulatuses algselt kavandatud meetmeid, mis tuleb nüüd tarneahela üldise katkemise tõttu uuesti läbi vaadata. Sellest tulenevalt on kavandatud meetmete eesmärk tagada 2022. aasta eelarve tõhus täitmine ja aastateks 2014–2020 EMKFi jaoks ettenähtud eraldised. 
            
            
               Komisjon jälgib tähelepanelikult kavandatud muudatuste mõju maksete assigneeringutele 2022. aastal, võttes arvesse nii eelarve täitmist kui ka liikmesriikide muudetud prognoose.
            
            
               5.MUU TEAVE
            
            
               •Rakenduskavad ning järelevalve, hindamise ja aruandluse kord
            
         
         
            
               Kohaldatakse määruses (EL) nr 508/2014 ja määruses (EL) nr 1303/2013 sätestatud rakendamis-, järelevalve-, hindamis- ja aruandlusnõudeid.
            
            
               •Selgitavad dokumendid (direktiivide puhul)
            
            
               
                  Ei kohaldata
               
            
            
               •Ettepaneku sätete üksikasjalik selgitus
            
            
               Ettepanekuga nähakse ette järgmised meetmed, millega leevendatakse Ukraina vastu suunatud Venemaa sõjalise agressiooni tagajärgi püügitegevusele ja selle sõjalise agressiooni põhjustatud turuhäirete mõju kalandus- ja vesiviljelustoodete tarneahelale:
            
            
               ·rahaline hüvitis püügitegevuse ajutise peatamise eest, kui Venemaa sõjaline agressioon Ukraina vastu ohustab kalapüügi turvalisust. Kõnealuse hüvitise suhtes ei kohaldata EMKFi määruse artikli 25 lõikes 3 sätestatud rahalist ülempiiri ega kõnealuse määruse artikli 33 lõikes 2 sätestatud kuuekuulist maksimaalset kestust. Seda toetab liidu tavapärane kaasrahastamise määr 75 % abikõlblikest avaliku sektori kuludest;
            
            
               ·rahaline hüvitis tunnustatud tootjaorganisatsioonidele ja tootjaorganisatsioonide ühendustele, kes ladustavad kalandus- ja vesiviljelustooteid kooskõlas määruse (EÜ) nr 1379/2013 (turgude ühise korralduse kohta) ladustamismehhanismiga;
            
            
               ·rahaline hüvitis kalandus- ja vesiviljelussektori (sealhulgas töötlemissektori) ettevõtjatele saamata jäänud tulude ja lisakulude eest, mida nad on kandnud Ukraina vastu suunatud Venemaa sõjalise agressiooni põhjustatud turuhäirete ja nende mõju tõttu kalandus- ja vesiviljelustoodete tarneahelale. 
            
            
               Ettepanekuga lisatakse need hüvituskavad olemasolevatele EMKFi meetmetele, et hõlbustada nende kiiret rakendamist. Kehtiva raamistiku kasutamine välistab vajaduse muuta märkimisväärselt rakenduskavade vormi ja sellega hõlbustatakse liikmesriikide poolset ümberplaneerimist. Rakenduskavade vormi ning aruandlus- ja järelevalvesüsteemi on siiski vaja teha väiksemaid tehnilisi kohandusi. Aruandlus- ja järelevalvesüsteemi kohandused ei ole kiireloomulised, kuna liikmesriikidel on üks aasta aega enne järgmist kumulatiivsete andmete esitamist EMKFi määruse artikli 97 lõike 1 punkti a kohaselt rahastamiseks valitud toimingute kohta. 
            
            
               Ettepanekuga nähakse ette ka järgmised paindlikkusmehhanismid, mis hõlbustavad nende uute meetmete kiiret rakendamist:
            
            
               ·lihtsustatud menetlus liikmesriikide rakenduskavade muutmiseks seoses nende meetmete kehtestamisega, sealhulgas rahaliste vahendite ümberpaigutamine nende jaoks;
            
            
               ·kulude tagasiulatuv rahastamiskõlblikkus (alates 24. veebruarist 2022) nende meetmete puhul;
            
            
               ·võimalus paigutada teatavatele EMKFi meetmetele (st kontroll ja täitmise tagamine, andmete kogumine) algselt reserveeritud kindlaksmääratud summad ümber uute meetmete jaoks.
            
            
               Ettepanekuga parandatakse ka tehniline viga EMKFi määruse [ingliskeelse versiooni] artiklis 96, kus fraas „income foregone“ tuleks asendada fraasiga „income forgone“.
            
            
            
               2022/0118 (COD)
            
            
               Ettepanek:
            
            
               EUROOPA PARLAMENDI JA NÕUKOGU MÄÄRUS,
            
            
               millega muudetakse ja parandatakse määrust (EL) nr 508/2014 seoses erimeetmetega, millega leevendatakse Ukraina vastu suunatud Venemaa sõjalise agressiooni tagajärgi püügitegevusele ning selle sõjalise agressiooni põhjustatud turuhäirete mõju kalandus- ja vesiviljelustoodete tarneahelale 
               
            
               EUROOPA PARLAMENT JA EUROOPA LIIDU NÕUKOGU,
            
         
         
            
               võttes arvesse Euroopa Liidu toimimise lepingut, eriti selle artikli 43 lõiget 2 ja artiklit 175,
            
            
               võttes arvesse Euroopa Komisjoni ettepanekut,
            
            
               olles edastanud seadusandliku akti eelnõu liikmesriikide parlamentidele,
            
            
               võttes arvesse Euroopa Majandus- ja Sotsiaalkomitee arvamust
                  1
               , 
            
            
               võttes arvesse Regioonide Komitee arvamust
                  2
               , 
            
            
               toimides seadusandliku tavamenetluse kohaselt
            
            
               ning arvestades järgmist:
            
            
               (1)24. veebruaril 2022 alanud Venemaa sõjaline agressioon Ukraina vastu mõjutab liidu kalandus- ja vesiviljelussektori ettevõtjaid. Venemaalt ja Ukrainast pärit kalandus- ja vesiviljelussektori põhikaupade voogude katkemine teravdas järsult peamiste sisendite, nagu energia ja tooraine hinnatõusu. Ukraina ja liidu vahelist kaubandust mõjutab tõsiselt ka transpordi puudumine, kuna Venemaa rünnaku tulemusena muutusid Ukraina lennujaamad kasutamiskõlbmatuteks ja kõik kaubalaevadega seotud toimingud Ukraina sadamates on peatatud. Sellel kriisil on tõenäoliselt rasked tagajärjed Ukrainast ja Venemaalt teravilja, taimeõlide ja valge kala tarnimisele liitu, mis tõstab oluliselt kalasööda hinda ja põhjustab peamise tooraine nappust. Osa liidu kalalaevastikust on kalapüügi lõpetanud, sest selle tegevuse kasumlikkus on vähenenud ja sisendkulude kasvu, näiteks energia hüppelist hinnatõusu, ei ole võimalik tasakaalustada. Kulude suurenemise ja toorainepuuduse kombineeritud mõju on tunda ka mereandide kasvatamise ja töötlemise sektoris. Kuna kulude märkimisväärne suurenemine ja kaubandushäired on põhjustanud suuri turuhäireid, tuleb tegutseda tulemuslikult ja tõhusalt.
            
            
               (2)Seepärast peaks olema võimalik toetada Euroopa Parlamendi ja nõukogu määrusega (EL) nr 508/2014
                  3
                loodud Euroopa Merendus- ja Kalandusfondist (EMKF) erimeetmeid, millega leevendatakse Ukraina vastu suunatud Venemaa sõjalise agressiooni põhjustatud turuhäirete mõju kalandus- ja vesiviljelustoodete tarneahelale. Need meetmed peaksid hõlmama rahalist hüvitist tunnustatud tootjaorganisatsioonidele ja tootjaorganisatsioonide liitudele, kes ladustavad kalandus- või vesiviljelustooteid vastavalt Euroopa Parlamendi ja nõukogu määruse (EL) nr 1379/2013
                  4
                artiklitele 30 ja 31, ning rahalist hüvitist kalandus- ja vesiviljelussektori ettevõtjatele saamata jäänud tulu ja lisakulude eest, mida nad on kandnud seoses Ukraina vastu suunatud Venemaa sõjalise agressiooni põhjustatud turuhäiretega ja nende mõjuga kalandus- ja vesiviljelustoodete tarneahelale. Nende meetmete raames toetatavate tegevuste kulud peaksid olema rahastamiskõlblikud alates 24. veebruarist 2022, st kuupäevast, mil Venemaa alustas sõjalist agressiooni Ukraina vastu. 
            
            
               (3)Samuti peaks olema võimalik anda EMKFist toetust rahalise hüvitise maksmiseks püügitegevuse ajutise peatamise eest, kui Venemaa sõjaline agressioon Ukraina vastu ohustab kalapüügi turvalisust. Selline ajutine peatamine peaks toimuma alates 24. veebruarist 2022, st kuupäevast, mil Venemaa alustas sõjalist agressiooni Ukraina vastu. 
            
            
               (4)Võttes arvesse Ukraina vastu suunatud Venemaa sõjalise agressiooni põhjustatud turuhäirete märkimisväärseid sotsiaal-majanduslikke tagajärgi kalandus- ja vesiviljelustoodete tarneahelale, peaks olema võimalik toetada püügitegevuse ajutist peatamist, mille Venemaa sõjaline agressioon Ukraina vastu on põhjustanud, maksimaalse kaasrahastamise määraga 75 % abikõlblikest riiklikest kuludest. 
            
            
               (5)Võttes arvesse, et rahaliste vahendite ümberjaotamisel on vaja paindlikkust, peaks olema võimalik paigutada kontrolli- ja täitemeetmetele ning andmekogumismeetmetele ette nähtud kindlaksmääratud summad ümber meetmete jaoks, millega leevendatakse Ukraina vastu suunatud Venemaa sõjalise agressiooni tagajärgi püügitegevusele ja kõnealuse sõjalise agressiooni põhjustatud turuhäirete mõju kalandus- ja vesiviljelustoodete tarneahelale. Samal põhjusel ei tohiks toetuse andmisel seoses Ukraina vastu suunatud Venemaa sõjalise agressiooni põhjustatud püügitegevuse ajutise peatamisega kohaldada rahalist ülempiiri ja ajalist piirangut, ilma et see piiraks muude püügitegevuse ajutise peatamise juhtumite puhul kehtiva rahalise ülempiiri ja ajalise piirangu kohaldamist. Jätkuvalt tuleks kohaldada kohustust arvestada püügitegevuse ajutiseks peatamiseks antud toetus maha samale laevale püügitegevuse alaliseks lõpetamiseks antud toetusest. Õigusselguse huvides tuleb seoses selle uue ajutise peatamise juhtumi rakendamisega viidata Euroopa Parlamendi ja nõukogu määruse (EL) nr 1303/2013
                  5
                artikli 65 lõikes 2 sätestatud rahastamiskõlblikkuse perioodile. 
            
            
               (6)Võttes arvesse vajaliku toetuse andmise kiireloomulisust, tuleks liikmesriikide rakenduskavade muutmise lihtsustatud menetluse ulatust laiendada nii, et see hõlmaks muudatusi, mis on seotud erimeetmetega, millega leevendatakse Ukraina vastu suunatud Venemaa sõjalise agressiooni tagajärgi püügitegevusele ja kõnealuse sõjalise agressiooni põhjustatud turuhäirete mõju kalandus- ja vesiviljelustoodete tarneahelale. See lihtsustatud menetlus peaks hõlmama kõiki asjaomaste meetmete täielikuks rakendamiseks vajalikke muudatusi, sealhulgas nende kehtestamist, rahaliste vahendite teistelt meetmetelt ümberpaigutamist ja toetuse arvutamise meetodite kirjeldust. 
            
            
               (7)Õigusselguse huvides tuleb seoses uute meetmete rakendamisega parandada tehniline viga määruses (EL) nr 508/2014, asendades [ingliskeelses versioonis] fraasi „income foregone“ fraasiga „income forgone“. Kõnealuse määruse artiklit 96 parandatakse vastavalt. 
            
            
               (8)Vajamineva toetuse kiireloomulisuse tõttu peaks käesolev määrus jõustuma selle avaldamisele järgneval päeval. Võttes arvesse Ukraina vastu suunatud Venemaa sõjalise agressiooni ootamatust ja selle tõsist mõju püügitegevusele ning asjaomastele majandussektoritele ja tarneahelatele, peaksid kulud olema rahastamiskõlblikud tagasiulatuvalt alates 24. veebruarist 2022.
            
            
               (9)Võttes arvesse Ukraina vastu suunatud Venemaa sõjalisest agressioonist ning selle kalandus- ja vesiviljelussektorile avalduvast sotsiaalsest ja majanduslikust mõjust tulenevat kiireloomulisust, peeti asjakohaseks teha erand Euroopa Liidu lepingule, Euroopa Liidu toimimise lepingule ja Euroopa Aatomienergiaühenduse asutamislepingule lisatud protokolli nr 1 (riikide parlamentide rolli kohta Euroopa Liidus) artiklis 4 osutatud kaheksa nädala pikkusest ajavahemikust.
            
            
               (10)Seepärast tuleks määrust (EL) nr 508/2014 vastavalt muuta ja parandada,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1 
                  Määruse (EL) nr 508/2014 muudatused
            
            
         
         
            
               Määrust (EL) nr 508/2014 muudetakse järgmiselt.
            
            
            
               1. Artiklisse 13 lisatakse lõige 7:
            
            
               „7. Lõigetes 2 ja 3 osutatud eelarvevahendeid võib ümber paigutada artikli 33 lõike 1 punktis d, artikli 44 lõikes 4a, artiklis 67 ja artikli 68 lõikes 3 osutatud toetuste jaoks, et leevendada Ukraina vastu suunatud Venemaa sõjalise agressiooni tagajärgi püügitegevusele ja kõnealuse sõjalise agressiooni põhjustatud turuhäirete mõju kalandus- ja vesiviljelustoodete tarneahelale.“
            
            
            
               2. Artikli 22 lõike 2 punkt e asendatakse järgmisega:
            
            
               „e) rakenduskavade muutmine artikli 33 lõike 1 punktis d, artiklis 35, artikli 44 lõikes 4a, artikli 55 lõike 1 punktis b, artiklites 57, 66 ja 67, artikli 68 lõikes 3 ning artikli 69 lõikes 3 osutatud toetuse, sealhulgas nende rahaliste vahendite ümberpaigutamise osas, mis on ette nähtud, et tulla toime COVID‐19 puhangu tagajärgedega või leevendada Ukraina vastu suunatud Venemaa sõjalise agressiooni tagajärgi püügitegevusele ning kõnealuse sõjalise agressiooni põhjustatud turuhäirete mõju kalandus- ja vesiviljelustoodete tarneahelale.“
            
            
            
               3. Artikli 33 lõike 1 punkt d asendatakse järgmisega:
            
            
               „d) kui püügitegevuse ajutine peatamine toimub COVID‐19 puhangu tagajärjel ajavahemikus 1. veebruar kuni 31. detsember 2020, sealhulgas laevade puhul, mis tegutsevad säästva kalapüügi partnerluslepingu alusel, või kui see toimub alates 24. veebruarist 2022 Ukraina vastu suunatud Venemaa sõjalise agressiooni tagajärjel, mis ohustab kalapüügi turvalisust.“
            
            
            
               4. Artikli 33 lõike 1 punkti d teine lõik asendatakse järgmisega:
            
            
               „Kooskõlas määruse (EL) nr 1303/2013 artikli 65 lõike 9 teise lõiguga ja erandina selle esimesest lõigust on käesoleva lõike esimese lõigu punkti d alusel toetatavate toimingute kulud rahastamiskõlblikud alates 1. veebruarist 2020, kui need on tingitud COVID-19 puhangust, või alates 24. veebruarist 2022, kui need on tingitud Ukraina vastu suunatud Venemaa sõjalisest agressioonist, mis ohustab kalapüügi turvalisust.“
            
            
            
               5. Artikli 33 lõige 2 asendatakse järgmisega:
            
            
               „2. Lõike 1 esimese lõigu punktides a, b ja c osutatud toetust võib määruse (EL) nr 1303/2013 artikli 65 lõikes 2 osutatud rahastamiskõlblikkuse perioodi jooksul anda kõige rohkem kuueks kuuks laeva kohta. Maksimumkestust ei kohaldata kõnealuse lõigu punktis d osutatud toetuse puhul.“
            
            
            
               6. Artikli 44 lõige 4a asendatakse järgmisega:
            
            
               „4a. EMKF võib artiklis 33 sätestatud tingimustel toetada meetmeid püügitegevuse ajutiseks peatamiseks, mis on tingitud COVID‐19 puhangust või Ukraina vastu suunatud Venemaa sõjalisest agressioonist, mis ohustab kalapüügi turvalisust, nagu on sätestatud artikli 33 lõike 1 punktis d.“
            
            
         
         
            
               7. Artiklis 67 asendatakse lõike 1 esimese lõigu sissejuhatav lause järgmisega:
            
            
               „1. Kui seda on vaja, et reageerida COVID‐19 puhangule või leevendada Ukraina vastu suunatud Venemaa sõjalise agressiooni põhjustatud turuhäirete mõju kalandus- ja vesiviljelustoodete tarneahelale, võib EMKF toetada hüvitise maksmist tunnustatud tootjaorganisatsioonidele ja tootjaorganisatsioonide ühendustele, kes ladustavad määruse (EL) nr 1379/2013 II lisas loetletud kalandus- või vesiviljelustooteid või nimetatud määruse I lisa punktis a loetletud CN‐koodi 0302 alla kuuluvaid tooteid, kui neid tooteid ladustatakse kooskõlas nimetatud määruse artiklitega 30 ja 31 ning järgmistel tingimustel:“
            
            
            
               8. Artikli 67 lõige 2 asendatakse järgmisega:
            
            
               „2. Lõikes 1 osutatud toetuse maksmine lõpetatakse 31.detsembril 2020, välja arvatud juhul, kui sellega leevendatakse Ukraina vastu suunatud Venemaa sõjalise agressiooni põhjustatud turuhäirete mõju kalandus- ja vesiviljelustoodete tarneahelale.
            
            
            
               Kooskõlas määruse (EL) nr 1303/2013 artikli 65 lõike 9 teise lõiguga ja erandina selle esimesest lõigust on käesoleva artikli alusel toetatavate toimingute kulud rahastamiskõlblikud alates 1. veebruarist 2020, et reageerida COVID‐19 haiguspuhangule, ja alates 24. veebruarist 2022, et leevendada Ukraina vastu suunatud Venemaa sõjalise agressiooni põhjustatud turuhäirete mõju kalandus- ja vesiviljelustoodete tarneahelale.“
            
            
            
               9. Artiklisse 68 lisatakse lõige 3:
            
            
               „3. EMKF võib anda toetust rahalise hüvitise maksmiseks kalandus- ja vesiviljelussektori ettevõtjatele saamata jäänud tulude ja lisakulude eest, mida nad on kandnud Ukraina vastu suunatud Venemaa sõjalise agressiooni põhjustatud turuhäirete ja nende mõju tõttu kalandus- ja vesiviljelustoodete tarneahelale.
            
            
               Kooskõlas määruse (EL) nr 1303/2013 artikli 65 lõike 9 teise lõiguga on esimese lõigu alusel toetatavate tegevuste kulud rahastamiskõlblikud alates 24. veebruarist 2022.
            
            
               Esimeses lõigus osutatud hüvitis arvutatakse kooskõlas artikliga 96.“
            
            
            
               10. Artikli 95 lõike 2 punkt e asendatakse järgmisega:
            
            
               „e) toiming on seotud artikli 33 või 34 kohase toetuse või artikli 54, 55 või 56 või artikli 68 lõike 3 või artikli 69 lõike 3 kohase hüvitisega;“.
            
            
                
            
            
               Artikkel 2 
                  Määruse (EL) nr 508/2014 parandus
            
            
               Määruse (EL) nr 508/2014 artikkel 96 asendatakse järgmisega: (ei puuduta eestikeelset versiooni).
            
            
               Artikkel 3
            
            
               Käesolev määrus jõustub järgmisel päeval pärast selle avaldamist Euroopa Liidu Teatajas.
            
         
         
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel,
            
            
               
                  Euroopa Parlamendi nimel
                        Nõukogu nimel
               
               
                  president
                        eesistuja
               
            
         
         
            
                  
                     (1)
                  
                        ELT C , , lk .
               
               
                  
                     (2)
                  
                        ELT C , , lk .
               
               
                  
                     (3)
                  
                        Euroopa Parlamendi ja nõukogu 15. mai 2014. aasta määrus (EL) nr 508/2014 Euroopa Merendus- ja Kalandusfondi kohta ja millega tunnistatakse kehtetuks nõukogu määrused (EÜ) nr 2328/2003, (EÜ) nr 861/2006, (EÜ) nr 1198/2006 ja (EÜ) nr 791/2007 ning Euroopa Parlamendi ja nõukogu määrus (EL) nr 1255/2011 (ELT L 149, 20.5.2014, lk 1).
               
               
                  
                     (4)
                  
                        Euroopa Parlamendi ja nõukogu 11. detsembri 2013. aasta määrus (EL) nr 1379/2013 kalapüügi- ja vesiviljelustoodete turu ühise korralduse kohta, millega muudetakse nõukogu määruseid (EÜ) nr 1184/2006 ja (EÜ) nr 1224/2009 ning tunnistatakse kehtetuks nõukogu määrus (EÜ) nr 104/2000 (ELT L 354, 28.12.2013, lk 1).
               
               
                  
                     (5)
                  
                        Euroopa Parlamendi ja nõukogu 17. detsembri 2013. aasta määrus (EL) nr 1303/2013, millega kehtestatakse ühissätted Euroopa Regionaalarengu Fondi, Euroopa Sotsiaalfondi, Ühtekuuluvusfondi, Euroopa Maaelu Arengu Põllumajandusfondi ning Euroopa Merendus- ja Kalandusfondi kohta, nähakse ette üldsätted Euroopa Regionaalarengu Fondi, Euroopa Sotsiaalfondi, Ühtekuuluvusfondi ja Euroopa Merendus- ja Kalandusfondi kohta ning tunnistatakse kehtetuks nõukogu määrus (EÜ) nr 1083/2006 (ELT L 347, 20.12.2013, lk 320).